Drie seuns verloor albei ouers ná tragedie | Maroela Media
Jan en Jolanda Labuschagné. Foto: Facebook
Drie jong broers het verlede week albei hul ouers verloor ná 'n tragiese voorval op 'n plaas buite Lichtenburg in Noordwes.
Maroela Media verneem Jan Labuschagné (50) het sy vrou, Jolanda (45), doodgeskiet voor hy homself geskiet het.
Lt.kol. Amanda Funani, woordvoerder van die polisie, het gesê die egpaar is verlede Maandagoggend buite die plaashuis naby 'n kraal gevind.
Jolanda is op die toneel dood verklaar. Jan is na die Mahikeng-hospitaal gehaas waar hy Donderdag dood is. Albei is in die kop geskiet.
Funani het bevestig die polisie het ná die skietery briewe gevind, maar sy kon nie die inhoud daarvan bekend maak nie.
Maroela Media het verneem die egpaar was in Januarie 23 jaar getroud. Hulle het drie jong seuns. Die een seun is in matriek terwyl die ander twee studeer. Labuschagné het met beeste gespekuleer.
So asof daar nie reeds genoeg moordenaars in SA is wat onskuldige mense aanval nie, nou is daar nog tussendeur gesinsgeweld en moord ook .. JAMMER aan die seuns wie hulle ouers verloor het .. dit is vreeslik!
Ag hoe tragies is dit nie. Sterkte aan die kinders en indien oumas en oupas nog leef baie sterkte. Aan die matriekseun ons dink almal aan jou nou so kort voor die eksamen.
My innige simpatie aan die kinders.
Tragies, hartseer en so jammer vir almal……Mag Hy in Sy groot genade julle styf vashou en vertroos.
Indien dit selfmoord was, en nie 'staged' moorde nie, dan is dit nogal vreeslik dat 'n ouer nie die weg kon sien om voort te leef ter wille van hul kinders nie. Hoe donker moet die wêreld nie vir so 'n persoon voel nie? En dit gaan net al hoe erger word soos die finansiële druk erger word. Sulke insidente gaan ongelukkig toeneem. Ek wil nie eers dink waardeur die kinders nou moet gaan nie. My innige simpatie.